Samozatajni karlovački elektroničar Milan Majstorović odlučio je svjetskom tržištu ponuditi svoj unikatni proizvod - drvenu računalnu tipkovnicu. Dosad ih je proizveo šest, na američkom, engleskom, njemačkom i talijanskom govornom području, te su sve internetskom prodajom završile u inozemstvu.

Ideju je dobio prije osam godina kad mu je pažnju privukla metalna tipkovnica avangardnog tipa s tipkama od starih pisaćih mašina, koju je osmislio Jae Con Slat, pokretač Steam-punka. Milan je odlučio napraviti drvenu verziju, ali za to mu je trebao stroj. Za običnog zaljubljenika u tipkovnice to je mogao biti nepremostiv problem, ali ne i za elektroničara koji je koketirao sa strojarstvom i radio CNC plazme te upravljanje softverima. Prije sedam godina je radio CNC glodalicu i spletom okolnosti otvorila mu se mogućnost da izradi svoj prototip.

Robert Fajt / CROPIX

- Strojnu obradu su mi odradili drugi jer nisam imao na čemu, ali sve sam konstruirao sam i složio od 300 kilograma željeza. Predvidio sam i još neke mogućnosti, poput izrade računalnog kućišta, a volio bih se okušati i u izradi drvenih monitora. Koliko me koštao, ne znam ni sam, ali mi je uzeo jako puno vremena - kaže Milan.

Tako je 2012. godine došlo vrijeme za izradu prvog proizvoda koji je uspješno realiziran. S vremenom je usavršavao tehnologiju i modele pa danas neke tipke, poput Num Locka, imaju ugrađene čak i sićušne “ledice”.

Robert Fajt / CROPIX

- Drvo je najbitnije, mora biti vrhunske kvalitete, suho i nepopucano. Najtraženija je kruška, vjerojatno zbog svijetle boje, a radim još od trešnje, koja je crvenkasta, te tamne verzije od oraha i hrasta. Prvo obradim kostur za tipkovnicu kojoj je baza mehanika najboljeg svjetskog proizvođača tipkovnica, a onda slijede tipke. Napravim između 105 i 110, tri puta ih brusim i tri puta uljim, pa završno svaku poliram. Proizvod je ekološki jer premazujem uljem koje se koristi u proizvodnji drvenih igračaka - objašnjava.

Cijena od 300 eura je neusporediva s kineskim inačicama koje su izrađene serijski od industrijskog bambusova drva. Milan proizvodi i stalke za tablete, kojih je po cijeni od 60 eura prodao pedesetak. Usprkos proizvodu vrhunske kvalitete, prodor na svjetsko tržište je, priznaje Milan, spor, ali samo zato što je u projektu potpuno sam, pa širom otvara vrata za pomoć.